Damsbo
Damsbo, hovedgård og gods (2007: 349 ha) 12 km nordvest for Faaborg. Få hundrede meter øst for Jacob Brockenhuus' gamle voldsted Lystholm anlagde rigsråd Anders Bille i begyndelsen af 1650'erne et nyt voldsted, omgivet af grave. Her opførtes 1656 to lange, lave grundmurede huse med svungne gavle, der mod nord blev forbundet med en kraftig spærremur. Den samtidige ladegård er senere blevet ombygget. 
Damsbo blev 1754 indlemmet i stamhuset Hvedholm, senere i grevskabet Brahesminde.